ปัจจัยความเสี่ยงในการดำเนินธุรกิจของบริษัท ดังนี้

1.1 ความเสี่ยงจากการพึ่งพิงผู้ถือหุ้นรายใหญ่

บริษัททำสัญญาความช่วยเหลือด้านพึ่งพิงเครื่องหมายการค้า ภายใต้ชื่อ [] และ “HI-LEX”
และด้านเทคนิคในการผลิตสายควบคุมรถยนต์
รถจักรยานยนต์และชุดควบคุมรางกระจกหน้าต่างรถยนต์แบบใช้สายเคเบิลควบคุมทั้งหมดมาจากไฮเล็กซ์
คอร์ปอเรชั่น (HI-LEX Corporation) เป็นลายลักษณ์อักษรโดยจะหมดอายุลงในปี 2550 และ
2551 ตามลำดับ รวมทั้งบริษัทมีการสั่งซื้อวัตถุดิบและชิ้นส่วนประกอบจาก ไฮเล็กซ์ คอร์ปอเรชั่น
ได้แก่ ยาง ส่วนประกอบสำเร็จรูป ฯลฯ เนื่องจากวัตถุดิบและชิ้นส่วนประกอบต่าง ๆ
บางอย่างดังกล่าวไม่สามารถผลิตได้ในประเทศ หรือปริมาณการผลิตไม่คุ้มที่จะผลิตเอง
หรือไม่สามารถจัดหาวัตถุดิบภายในประเทศไทยได้
แต่บริษัทไม่มีการทำสัญญาที่เป็นข้อกำหนดบังคับในการจัดซื้อวัตถุดิบแต่อย่างใด

ในประเด็นความเสี่ยงด้านการสั่งซื้อวัตถุดิบและชิ้นส่วนประกอบดังกล่าวนั้น
บริษัทสามารถจัดซื้อจากบริษัทอื่นในประเทศญี่ปุ่นเพื่อทดแทนการสั่งซื้อจากไฮเล็กซ์
คอร์ปอเรชั่นได้ทันที แต่อาจมีค่าใช้จ่ายที่สูงขึ้น
อีกทั้งบริษัทยังพยายามจัดหาคู่ค้าวัตถุดิบและชิ้นส่วนประกอบในประเทศเพื่อทดแทน
โดยที่ผ่านมาบริษัทได้มีการเปลี่ยนมาจัดซื้อวัตถุดิบและชิ้นส่วนประกอบบางประเภทจากคู่ค้าในประเทศบ้างแล้ว
เพื่อช่วยลดต้นทุนที่เกี่ยวข้อง
โดยเฉพาะอย่างยิ่งต้นทุนค่าขนส่งและภาษีนำเข้าในส่วนความเสี่ยงด้านการทำสัญญาให้ความช่วยเหลือทางด้านพึ่งพิงเครื่องหมายการค้าและด้านเทคนิคดังกล่าวนั้น
บริษัทคาดว่าโอกาสที่ไฮเล็กซ์ คอร์ปอเรชั่นจะไม่ต่ออายุสัญญาให้บริษัทนั้นมีความเป็นไปได้น้อยมาก
เนื่องจากไฮเล็กซ์ คอร์ปอเรชั่นมีสถานะเป็นผู้ถือหุ้น รายใหญ่ของบริษัท โดยถือในอัตราร้อยละ
26.94 อีกทั้งยังให้คำมั่นสัญญาเป็นลายลักษณ์อักษรแก่บริษัทว่าจะดำเนินการต่อสัญญาให้อีกคราวละ 5
ปี ภายหลังจากที่สัญญาฉบับปัจจุบันแต่ละฉบับหมดอายุลง (ซึ่งเป็นนโยบายในการต่อสัญญาที่ไฮเล็กซ์
คอร์ปอเรชั่นใช้กับบริษัทในเครือทุกบริษัท)
และจากการที่ได้ร่วมลงทุนและเป็นพันธมิตรที่ดีต่อกันมาเป็นเวลานานกว่า 25 ปี
ทำให้มีความมั่นใจว่าไฮเล็กซ์
คอร์ปอเรชั่นจะยังคงเป็นผู้ถือหุ้นและมีเจตนารมณ์ที่จะช่วยให้บริษัทสามารถเจริญเติบโตได้อย่างต่อเนื่องต่อไป
ด้วยเหตุนี้ความเสี่ยงในเรื่องดังกล่าวจึงมีค่อนข้างต่ำ

  หมายเหตุ - ไฮเล็กซ์ คอร์ปอเรชั่น (HI-LEX Corporation) ได้มีการเปลี่ยนชื่อบริษัท
  จากเดิมชื่อ นิปปอน เคเบิล ซิสเต็ม อิงค์

  (Nippon Cable System, Inc.) มีผลตั้งแต่วันที่ 1 พฤษภาคม 2549

  1.2 ความเสี่ยงจากการแข่งขันจากต่างประเทศ

  บริษัทอาจมีความเสี่ยงจากการแข่งขันกับคู่แข่งรายใหม่
  ซึ่งเป็นผู้ประกอบการต่างชาติที่ย้ายฐานการผลิตชิ้นส่วนเข้ามาภายใต้ข้อตกลงเขตการค้าเสรี
  ปัจจัยหลักที่จะทำให้ผู้ประกอบการสามารถรักษาความสามารถในการแข่งได้คือ คุณภาพ
  ต้นทุนการผลิตที่สอดคล้องกับความต้องการของลูกค้า การส่งมอบที่ตรงเวลา
  และการบริการหลังการขายเพื่อสร้างความมั่นใจให้กับลูกค้า
  โดยบริษัทได้กำหนดกลยุทธ์ทางการตลาดที่สำคัญ คือ มุ่งเน้นผลิตภัณฑ์ที่มีคุณภาพ
  การจัดส่งที่ตรงต่อเวลา และการกำหนดราคาผลิตภัณฑ์ที่เหมาะสมและสามารถแข่งขันกับคู่แข่งได้
  ซึ่งบริษัทมีกลุ่มลูกค้าเป็นผู้ผลิตชั้นนำที่มีฐานการผลิตในประเทศไทย
  และมีความสัมพันธ์ที่ดีกับลูกค้าเหล่านี้มาโดยตลอด ดังนั้น
  ความเสี่ยงจากการเข้ามาของคู่แข่งขันจากต่างประเทศจึงมีค่อนข้างน้อย

  1.3 ความเสี่ยงจากความผันผวนของราคาวัตถุดิบ

  ในปี 2549 บริษัทจัดซื้อวัตถุดิบหลัก ได้แก่ เหล็ก ลวดโลหะ เม็ดพลาสติก และยาง
  โดยมีมูลค่ารวมกว่าร้อยละ 50 ของมูลค่าวัตถุดิบและชิ้นส่วนประกอบที่บริษัทจัดซื้อ
  โดยราคาวัตถุดิบเหล่านี้ได้รับผลกระทบจากความผันผวนของราคาซื้อขายอันเนื่องมาจากสภาวะอุปสงค์และอุปทานของเหล็ก
  เม็ดพลาสติก และยางในตลาดโลก ซึ่งปัจจัยดังกล่าวเป็นปัจจัยที่อยู่เหนือความควบคุมของบริษัท

  อย่างไรก็ตาม หากราคาวัตถุดิบเกิดความผันผวนถึงขนาดที่มีนัยสำคัญ
  บริษัทสามารถจะปรับราคาผลิตภัณฑ์ให้สอดคล้องกับต้นทุนวัตถุดิบที่มีความผันผวนนั้นได้
  ตามข้อตกลงในสัญญาซื้อขายชิ้นส่วนที่บริษัททำกับลูกค้านั้น
  ได้กำหนดให้บริษัทและลูกค้าสามารถพิจารณาปรับราคาได้เป็นครั้งคราว เช่น ทุก ๆ 6 เดือน
  หรือทุก ๆ ครั้งที่ราคาวัตถุดิบมีการเปลี่ยนแปลงตั้งแต่ร้อยละ 3 ขึ้นไป เป็นต้น
  ซึ่งการปรับราคาแต่ละครั้งคู่สัญญาทั้งสองฝ่ายจะทำการตกลงร่วมกัน
  โดยบางครั้งลูกค้าจะยินยอมให้ทำการปรับราคาย้อนหลังด้วย
  ซึ่งการปรับราคาได้ดังกล่าวจะช่วยทำให้ผลกระทบจากความผันผวนของราคาวัตถุดิบลดลง

  1.4 ความเสี่ยงจากความผันผวนของอัตราแลกเปลี่ยนเงินตราต่างประเทศ

  ในปี 2549
  การจัดซื้อวัตถุดิบและชิ้นส่วนประกอบของบริษัทบางส่วนเป็นการนำเข้าจากต่างประเทศประมาณร้อยละ
  27.90 ของยอดซื้อวัตถุดิบและชิ้นส่วนประกอบทั้งหมด
  โดยบริษัทมียอดการสั่งซื้อวัตถุดิบและชิ้นส่วนประกอบทั้งหมดที่เป็นสกุลเงินตราต่างประเทศตลอดทั้งปีเทียบเท่าเงินบาทจำนวนประมาณ
  437.40 ล้านบาท
  ซึ่งประกอบด้วยยอดซื้อที่เป็นสกุลเงินเยนญี่ปุ่นและดอลล่าห์สหรัฐในอัตราส่วนประมาณ 4 : 1
  โดยมียอดหนี้คงค้างที่ถึงกำหนดชำระรวมสูงสุดเฉลี่ย ณ ขณะใดขณะหนึ่งประมาณไม่เกิน 60
  ล้านบาท
  ซึ่งทำให้บริษัทมีความเสี่ยงจากความผันผวนของอัตราแลกเปลี่ยนเงินตราต่างประเทศในกรณีที่อัตราแลกเปลี่ยนมีการปรับตัวสูงขึ้น

  อย่างไรก็ตาม
  บริษัทได้รับอนุมัติวงเงินในการซื้อเงินตราต่างประเทศล่วงหน้าจากสถาบันการเงินแห่งหนึ่งเป็นจำนวนเงินเทียบเท่าเงินบาททั้งสิ้น
  130 ล้านบาท
  ซึ่งวงเงินดังกล่าวจะช่วยให้บริษัทสามารถลดความเสี่ยงจากความผันผวนของอัตราแลกเปลี่ยนเงินตราต่างประเทศได้
  โดยบริษัทพิจารณาตามความจำเป็นและเหมาะสม

1.5 ความเสี่ยงจากการพึ่งพิงลูกค้ารายใหญ่

  ปัจจุบันบริษัทมีลูกค้ารายใหญ่ 5 ราย ประกอบด้วยบริษัทผู้ผลิตรถยนต์รายใหญ่ 3
  รายและผู้ผลิตรถจักรยานยนต์รายใหญ่ 2 ราย
  โดยรายได้รวมจากการขายผลิตภัณฑ์ให้แก่บริษัทเหล่านี้คิดเป็นประมาณร้อยละ 79
  ของรายได้รวมของบริษัทในปี 2549 ดังนั้น
  บริษัทจึงอาจมีความเสี่ยงด้านรายได้หากผู้ผลิตรายใดรายหนึ่งลดปริมาณการผลิตหรือเลิกการสั่งซื้อผลิตภัณฑ์จากบริษัทซึ่งอาจมีผลกระทบต่อการประกอบธุรกิจ
  สถานะทางการเงิน และผลการดำเนินการของบริษัทในอนาคต

  อย่างไรก็ตาม
  บริษัทเป็นผู้ผลิตสายควบคุมสำหรับรถยนต์และรถจักรยานยนต์และชุดควบคุมรางกระจกหน้าต่างรถยนต์ที่ดำเนินธุรกิจมากว่า
  28 ปี โดยได้พัฒนาประสิทธิภาพการผลิตจนมีชื่อเสียง
  มีเทคโนโลยีการผลิตที่ได้คุณภาพและมีประสิทธิภาพที่เป็นที่ยอมรับอย่างกว้างขวาง
  มีต้นทุนการผลิตที่แข่งขันได้
  มีการทำธุรกิจกับบริษัทผู้ผลิตรถยนต์และรถจักรยานยนต์รายใหญ่มาเป็นเวลานาน
  อีกทั้งมีผู้ถือหุ้นรายใหญ่คือไฮเล็กซ์ คอร์-ปอเรชั่น ซึ่งเป็นผู้ผลิตสายควบคุมชั้นนำของประเทศญี่ปุ่น
  ตลอดจนการเป็นบริษัทในกลุ่มของซัมมิท คอร์ปอเรชั่น
  ซึ่งเป็นผู้ผลิตชิ้นส่วนรถยนต์และรถจักรยานยนต์รายใหญ่ของประเทศไทย
  ที่มีประสบการณ์ในธุรกิจมานาน เป็นผู้ผลิตที่มีความน่าเชื่อถือในเรื่องของคุณภาพผลิตภัณฑ์
  โดยผลิตภัณฑ์ของบริษัทในกลุ่มซัมมิท
  คอร์ปอเรชั่นครอบคลุมถึงอุปกรณ์และชิ้นส่วนเกือบทุกชนิดในรถยนต์และรถจักรยานยนต์ อาทิ ตัวถัง
  เบาะที่นั่ง ผนังประตูข้าง ฯลฯ ซึ่งคุณสมบัติดังกล่าวทำให้เห็นว่ามีความเป็นไปได้ค่อนข้างต่ำ
  ที่บริษัทผู้ผลิตรถยนต์และรถจักรยานยนต์เหล่านี้ จะเปลี่ยนไปสั่งซื้อจากคู่แข่งของบริษัท

  อนึ่ง
  บริษัทได้มีนโยบายกระจายความเสี่ยงโดยมีแผนการจะเพิ่มการส่งออกไปยังต่างประเทศมากขึ้นเพื่อเป็นการลดความเสี่ยงจากการพึ่งพิงลูกค้ารายใหญ่อีกทางหนึ่งด้วย

6.  ความเสี่ยงจากการที่บริษัทมีกลุ่มผู้ถือหุ้นรายใหญ่ถือหุ้นรวมกันเกินกว่าร้อยละ 50
    และการมีอำนาจ

  ในการบริหารจัดการบริษัท และผลประโยชน์ของผู้ถือหุ้นรายใหญ่อาจมีความขัดแย้งกับผลประโยชน์

  ของบริษัท และ/หรือผู้ถือหุ้นรายอื่นของบริษัท

  ปัจจุบันบริษัทมีกลุ่มผู้ถือหุ้นรายใหญ่ 3 กลุ่ม คือกลุ่มจุฬางกูร กลุ่มพัฒนะเมลือง และไฮเล็กซ์
  คอร์ปอเรชั่นถือหุ้นรวมกันในสัดส่วนร้อยละ 70.73 ของทุนจดทะเบียนและชำระแล้วของบริษัท
  ทำให้สามารถควบคุมมติที่ประชุมผู้ถือหุ้นได้เกือบทั้งหมด
  ยกเว้นมติที่กฎหมายหรือข้อบังคับกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ทำให้ผู้ถือหุ้นรายอื่นอาจไม่สามารถรวมคะแนนเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
  รวมถึงในบางกรณีผลประโยชน์ของกลุ่มผู้ถือหุ้นรายใหญ่อาจขัดแย้งกับผลประโยชน์ของบริษัทหรือผลประโยชน์ของผู้ถือหุ้นรายอื่นของบริษัท
  นอกจากนี้กลุ่มผู้ถือหุ้นรายใหญ่ยังเป็นผู้มีอำนาจในการบริหารจัดการบริษัทโดยมีตำแหน่งเป็นกรรมการบริษัทจำนวน
  7 ท่าน จากกรรมการบริษัททั้งหมด 10 ท่าน
  จึงมีความเสี่ยงจากการที่กลุ่มผู้ถือหุ้นรายใหญ่มีอำนาจบริหารจัดการอย่างเบ็ดเสร็จ
  และใช้อำนาจในการบริหารจัดการดังกล่าวไปในทางที่ขัดหรือแย้งกับผลประโยชน์ของบริษัท
  และ/หรือผู้ถือหุ้นรายย่อย ซึ่งอาจมีผลกระทบต่อการประกอบธุรกิจในอนาคต

  หมายเหตุ - ไฮเล็กซ์ คอร์ปอเรชั่น (HI-LEX Corporation) ได้มีการเปลี่ยนชื่อบริษัท
  จากเดิมชื่อ นิปปอน เคเบิล ซิสเต็ม อิงค์

  (Nippon Cable System, Inc.) มีผลตั้งแต่วันที่ 1 พฤษภาคม 2549

  อย่างไรก็ตาม
  บริษัทเชื่อว่าการที่แต่งตั้งกรรมการที่เป็นบุคคลภายนอกและมีความเป็นอิสระเข้ามาเพิ่มเติมอีก 3
  ท่าน
  จะสามารถทำหน้าที่ตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อยได้เพียงพอ
  อีกทั้งบริษัทได้เคยว่าจ้างบริษัท ดีลอยท์ ทู้ช โธมัทสุ ไชยยศ จำกัด
  เข้ามาประเมินความเพียงพอของระบบการควบคุมภายใน
  และดำเนินการตรวจสอบการปฏิบัติงานของหน่วยงานต่าง ๆ ของบริษัท
  ซึ่งบริษัทได้นำข้อเสนอแนะไปพัฒนาระบบการควบคุมภายใน
  เพื่อให้ฝ่ายตรวจสอบภายในของบริษัทสามารถปฏิบัติงานได้อย่างมีประสิทธิภาพยิ่งขึ้น ดังนั้น
  จึงมีความเป็นไปได้น้อยที่จะเกิดความเสี่ยงดังกล่าวขึ้น

1.7 ความเสี่ยงจากการชดใช้ค่าเสียหายจากผลิตภัณฑ์ (Warranty Claim)

ตามที่บริษัทมีหน้าที่ในการรับประกันคุณภาพผลิตภัณฑ์และต้องรับผิดชอบต่อลูกค้าของบริษัทนั้น
กรณีที่เกิดความเสียหายอันเนื่องมาจากผลิตภัณฑ์ของบริษัท
ในสัญญาซื้อขายชิ้นส่วนระบุให้บริษัทต้องชำระค่าเสียหายจากผลิตภัณฑ์ (Warranty Claim)
ซึ่งหากผู้ผลิตรถยนต์และรถจักรยานยนต์เรียกร้องให้บริษัทชำระค่าเสียหายจากผลิตภัณฑ์ (Warranty
Claim) ในจำนวนเท่ากับหรือมากกว่ายอดขายของบริษัท
และศาลมีคำสั่งเป็นที่สุดให้บริษัทชำระเงินจำนวนดังกล่าว
บริษัทก็อาจได้รับผลกระทบในการประกอบธุรกิจในอนาคต หรือในสัญญาประเภท Back-to-back
คือหากผู้บริโภคเรียกร้องให้ผู้ผลิตรถยนต์และรถจักรยานยนต์ชำระค่าเสียหายจากผลิตภัณฑ์
และพิสูจน์ได้ว่าความเสียหายนั้นเกิดจากความบกพร่องในผลิตภัณฑ์ของบริษัท
บริษัทจะต้องร่วมรับผิดชอบในการชำระค่าเสียหายจากผลิตภัณฑ์ด้วย
โดยในสัญญาไม่ได้มีการจำกัดวงเงินสูงสุดที่บริษัทต้องรับผิดชอบไว้
อีกทั้งค่าเสียหายจากผลิตภัณฑ์ดังกล่าวยังรวมถึงค่าใช้จ่ายอื่น ๆ
ที่เกี่ยวข้องอันเนื่องมาจากความเสียหายที่เกิดขึ้นเนื่องจากผลิตภัณฑ์ของบริษัท เช่น
ค่าใช้จ่ายในการแก้ไขซ่อมแซมซึ่งรวมถึงค่าแรงในการดำเนินการด้วย เป็นต้น

ในแต่ละปีที่ผ่านมา ลูกค้าได้เรียกร้องให้บริษัทชดเชยค่าเสียหายจากผลิตภัณฑ์อยู่บ้าง
แต่เป็นจำนวนเงินที่น้อยมากเมื่อเทียบกับยอดขาย
และการเรียกร้องให้ชดเชยค่าเสียหายดังกล่าวเป็นเหตุการณ์ปกติของการดำเนินธุรกิจยานยนต์
ไม่ใช่ปัจจัยสำคัญในการตัดสินใจสั่งซื้อผลิตภัณฑ์ของลูกค้า
และเท่าที่ผ่านมาไม่เคยมีผลกระทบอย่างมีนัยสำคัญต่อการดำเนินงานปกติของบริษัทแต่ประการใด
นอกจากนี้บริษัทยังตระหนักถึงความสำคัญในเรื่องคุณภาพของผลิตภัณฑ์ ดังนั้นก่อนการส่งให้ลูกค้า
บริษัทจะทำการตรวจสอบคุณภาพของผลิตภัณฑ์อย่างถี่ถ้วน
และสรุปยอดการเรียกร้องให้ชดเชยค่าเสียหายทุก ๆ ครึ่งปี
เพื่อนำผลลัพธ์ไปวางแผนการตรวจสอบและพัฒนาคุณภาพของผลิตภัณฑ์ต่อไปอีกด้วย
ซึ่งบริษัทเชื่อว่าจะช่วยลดความเสี่ยงในกรณีที่บริษัทต้องชำระค่าเสียหายจากผลิตภัณฑ์ (Warranty
Claim) ได้

1.8 ความเสี่ยงจากการพึ่งพิงอุตสาหกรรมรถยนต์และรถจักรยานยนต์

การดำเนินการของบริษัทจะเปลี่ยนแปลงในแนวทางที่สอดคล้องกับอุตสาหกรรมรถยนต์และรถจักรยานยนต์เป็นสำคัญ
ซึ่งหากอุตสาหกรรมรถยนต์และรถจักรยานยนต์อยู่ในภาวะถดถอยหรือภาวะชะงักงัน
บริษัทก็จะได้รับผลกระทบในการประกอบธุรกิจเช่นเดียวกัน

อย่างไรก็ตาม
เนื่องจากภาครัฐได้ประกาศอย่างชัดเจนว่ามีนโยบายในการส่งเสริมให้ประเทศไทยเป็นศูนย์กลางของอุตสาหกรรมรถยนต์ของภูมิภาคเอเชีย
(Detroit of Asia)
ตลอดจนการนำเสนอแผนหลักในการพัฒนาอุตสาหกรรมยานยนต์ของประเทศไทย (Thailand
Automotive Master Plan) ของกระทรวงอุตสาหกรรม
ทำให้ความเสี่ยงจากการที่อุตสาหกรรมรถยนต์และรถจักรยานยนต์จะเข้าสู่ภาวะถดถอยหรือชะงักงันในอนาคตอันใกล้มีน้อย
ซึ่งช่วยลดความเสี่ยงจากการที่บริษัทจะได้รับผลกระทบจากการที่ธุรกิจของบริษัทต้องพึ่งพิงอุตสาหกรรมรถยนต์และรถจักรยานยนต์ลง

1.9 ความเสี่ยงจากการแข่งขันในอุตสาหกรรมผลิตชิ้นส่วนรถยนต์และรถจักรยานยนต์

บริษัทอาจสูญเสียส่วนแบ่งการตลาดแก่บริษัทคู่แข่ง
เนื่องจากอุตสาหกรรมผลิตชิ้นส่วนรถยนต์และรถจักรยานยนต์เป็นอุตสาหกรรมที่มีการแข่งขันสูง
ทั้งภายในประเทศและต่างประเทศจึงมีความเสี่ยงที่อาจมีผลกระทบต่อการประกอบธุรกิจ

เนื่องจากการผลิตชิ้นส่วนรถยนต์และรถจักรยานยนต์ต้องใช้ขั้นตอนการผลิตที่มีประสิทธิภาพเที่ยงตรง
เพื่อให้ได้ผลิตภัณฑ์ที่มีคุณภาพสูงตรงกับความต้องการของลูกค้าแต่ละราย
นอกจากนี้ในการสั่งซื้อชิ้นส่วนสำหรับรถยนต์หรือรถจักรยานยนต์แต่ละรุ่นนั้น
บริษัทผู้ผลิตรถยนต์และรถจักรยานยนต์จะทำการคัดเลือกผู้ผลิตชิ้นส่วนล่วงหน้าก่อนการผลิตจริง
โดยผู้ผลิตชิ้นส่วนที่ผ่านการคัดเลือกแล้วจะได้รับคำสั่งซื้อผลิตภัณฑ์จากบริษัทผู้ผลิตรถยนต์และรถจักรยานยนต์อย่างต่อเนื่องตลอดระยะเวลาการประกอบรถยนต์และรถจักรยานยนต์รุ่นนั้น
ๆ
อีกทั้งการเปลี่ยนแปลงรุ่นของรถยนต์และรถจักรยานยนต์ไม่มีผลต่อการเปลี่ยนแปลงเทคโนโลยีในการผลิตสายควบคุมและชุดควบคุมรางกระจกหน้าต่างรถยนต์มากนัก
โดยเฉพาะอย่างยิ่งรถจักรยานยนต์ ที่แม้ จะเปลี่ยนรุ่นไปก็มักจะใช้สายควบคุมคล้ายเดิม ดังนั้น
บริษัทในฐานะที่เป็นผู้ผลิตสายควบคุมสำหรับรถยนต์และรถจักรยานยนต์และชุดควบคุมรางกระจกหน้าต่างรถยนต์
ซึ่งดำเนินธุรกิจมายาวนาน เป็นผู้ผลิตรายใหญ่รายหนึ่งของประเทศ
มีผลงานและชื่อเสียงที่เป็นที่ยอมรับอย่างกว้างขวางในกลุ่มผู้ผลิตรถยนต์และรถจักรยานยนต์มาเป็นเวลานาน
ทำให้บริษัทมีความได้เปรียบคู่แข่งอื่น ๆ
ในการผลิตสายควบคุมและชุดควบคุมรางกระจกหน้าต่างรถยนต์
สำหรับการประกอบรถยนต์และรถจักรยานยนต์ในประเทศ ด้วยเหตุผลดังกล่าวข้างต้น
บริษัทจึงมั่นใจว่ายังสามารถจะแข่งขันกับผู้ผลิตรายอื่นได้อย่างมีประสิทธิภาพ